b'\n_START_ARTICLE_\nSpurvefugler\n_START_SECTION_\nBiologi\n_START_PARAGRAPH_\nTypisk for spurvefuglene er at hver art har en helt s\xc3\xa6regen og gjenkjennelig m\xc3\xa5te \xc3\xa5 vokalisere p\xc3\xa5. Hos mange av artene kan vokaliseringen v\xc3\xa6re vakker og kalles da gjerne sang, men p\xc3\xa5 langt n\xc3\xa6r alle artene har like vakker vokalisering. Hannfuglene synger imidlertid for \xc3\xa5 forsvare sitt territorium og for \xc3\xa5 tilkalle seg en make._NEWLINE_Hos spurvefuglene har foten tre t\xc3\xa6r som peker framover og \xc3\xa9n som peker bakover. Bakt\xc3\xa5en kommer sammen med foten i samme h\xc3\xb8yde som framt\xc3\xa6rne. Dette favoriserer disse fuglenes evne til \xc3\xa5 vagle seg p\xc3\xa5 greiner og lignende. Derfor kalles foten en sittefot, selv om mange av artene ogs\xc3\xa5 har en fot som er tilpasset b\xc3\xa5de det \xc3\xa5 g\xc3\xa5 og \xc3\xa5 l\xc3\xb8pe p\xc3\xa5 bakken. Foten hos spurvefuglene er faktisk mer karakteristisk for artene enn sangen. Derfor kaller noen ogs\xc3\xa5 spurvefuglene for vaglere. Hos andre fugleordener er nemlig t\xc3\xa6rne arrangert annerledes p\xc3\xa5 foten._NEWLINE_Det er stor variasjon mellom de ulike artene i denne gruppen. I Norge er den fysisk minste arten fuglekonge, som typisk veier cirka fem gram. Den st\xc3\xb8rste er ravn, som er 300 ganger tyngre._NEWLINE_Spurvefuglene spiser b\xc3\xa5de fr\xc3\xb8, frukter, insekter og sm\xc3\xa5dyr. De har et mangfold av nebbtyper og vingeformer, som forteller om variasjon i n\xc3\xa6ring og ulike m\xc3\xa5ter \xc3\xa5 finne maten p\xc3\xa5._NEWLINE_Nyklekt avkom av spurvefugler er s\xc3\xa5kalte reirboere (motsatsen er reirflyktere). I det ligger det at avkommet ikke er istand til \xc3\xa5 flykte reiret da de klekkes, slik noen fugler i andre ordener kan. Ungene klekkes nakne, blinde og totalt hjelpel\xc3\xb8se, og er fullstendig avhengig av \xc3\xa5 bli matet av foreldrene til de blir store nok til \xc3\xa5 forlate reiret. Avf\xc3\xb8ringen til avkommet er pakket inn i en membran, som gj\xc3\xb8r det lettere for foreldrene \xc3\xa5 fjerne og holde reiret rent.\n_START_SECTION_\nEvolusjon\n_START_PARAGRAPH_\nNeoaves separerte i to linjer for cirka 79,6 millioner \xc3\xa5r siden. Den ene ledet fram til Passeriformes (spurvefuglene), den andre til Falconiformes, Charadriiformes, Procellariiformes, Gaviiformes, Ciconiiformes og Sphenisciformes.'